JNU Violence: राम नवमी पर नॉन वेज फूड खाने को लेकर भिड़े ABVP और लेफ्ट के छात्र, जानिए पूरा मामला
लेफ्ट विंग के छात्रों ने आरोप लगाया कि ABVP के छात्रों ने उन्हें राम नवमी के दिन नॉन वेज खाने से रोका। ABVP के छात्रों ने कावेरी हॉस्टल में नॉन वेज खाने का विरोध किया।
जवाहर लाल नेहरू यूनिवर्सिटी (JNU) में रविवार को छात्रों के गुटों में झड़प होने का मामला सामने आया है। जानकारी के मुताबिक, इसमें एक गुट दक्षिणपंथी (ABVP) और दूसरा वामपंथी (लेफ्ट) समर्थकों का था। लेफ्ट विंग के छात्रों ने आरोप लगाया कि ABVP के छात्रों ने उन्हें राम नवमी के दिन नॉन वेज खाने से रोका। ABVP के छात्रों ने कावेरी हॉस्टल में नॉन वेज खाने का विरोध किया। जब अन्य छात्रों ने इस फैसले का विरोध किया तो उन्होंने मारपीट करनी शुरू कर दी।आरोप लगाया गया कि छात्रों पर हमला करने के लिए ABVP के छात्रों ने बोतले फेंकी और पत्थरबाजी भी की। इसमें एक छात्रा गंभीर रूप से घायल हो गई और आंख के पास से खून बह रहा था। ABVP के छात्रों ने आरोप लगाया कि वह राम नवमी की पूजा करना चाहते थे, लेकिन कावेरी हॉस्टल में उन्हें पूजा करने की इजाजत नहीं दी गई। ABVP की जनरल सेक्रेटरी निधि त्रिपाठी ने आरोप लगाया कि कावेरी हॉस्टल की मेस में इफ्तार पार्टी चल रही है जबकि राम नवमी पर पूजा उनसे देखी नहीं जा रही है। झूठ का सहारा लेकर राम कार्य में विघ्न डाला जा रहा है।